Rowers slaan toe op Potch-egpaarArgieffoto. Die Potchefstroom-polisie is op soek na drie gewapende mans wat Dinsdagaand ŉ egpaar in hul huis in die dorp aangehou en van onder meer Kruger-munte beroof het. Kol. Sabata Mokgwabone, provinsiale polisiewoordvoerder van Noordwes, het Donderdag aan Maroela Media gesê die egpaar was besig om televisie te kyk toe drie mans omstreeks 21:30 op hul huis in Bailliepark toegeslaan het. “Die mans was met vuurwapens gewapen en twee van hulle het klapmusse gedra. Hulle het die 49-jarige man en sy vrou se hande en voete met toue vasgebind, en hulle gedwing om toegang tot die kluis te bekom.” Die rowers het gevlug met twee vuurwapens, twee skootrekenaars, Kruger-munte, juweliersware, kontant, ŉ Nixon-kamera en twee Samsung-selfone. Die polisie ondersoek ŉ saak van huisroof. Niemand is nog in verband met die voorval in hegtenis geneem nie. Mokgwabone het gesê geen ernstige beserings is aangemeld nie. Die polisie het ŉ beroep op die publiek gedoen om met inligting na vore te kom wat hulle in hul ondersoek kan bystaan. Skakel die Potchefstroom-polisiestasie by 018 299 7477.